Agnes sin sjef: - Jeg håper det er henne, så vi kan slå oss til ro
MMS/SMS: 2200 E-post: 2200@vg.no Tlf: 22 00 00 00 Politiet opplyste om utviklingen i saken på en pressekonferanse mandag ettermiddag. - I forbindelse med søk etter Agnes på søndag ble det gjort et funn i Dørvika i Lysefjorden, av noe som fremstår som en innpakket gjenstand som kan være et menneske, sa politiinspektør Kristin Nord-Varhaug på pressekonferansen i Stavanger. Gjenstanden ble funnet på cirka 70 meters dyp, cirka 150 meter fra land. Blir ikke glad Det er nå satt i gang en prosess for å få hevet gjenstanden, for å undersøke om det kan være den 36 år gamle kvinnen som politiet mener forsvant 16. april. De har lenge vært klare på at det er lite sannsynlig at kvinnen forsvant av fri vilje. For en uke siden ble ektemannen siktet for forsettlig drap. Han nekter straffskyld og stiller seg uforstående til anklagene. For en snau uke siden uttalte 36-åringens sjef, Sissel Vikse Falch, at hun ikke tror Agnes kommer tilbake. Da VG ringer har hun nettopp fått vite om politiets funn. - Jeg håper det er henne, så vi kan slå oss til ro med det. Jeg blir ikke glad hvis det er henne, men da er det lettere å finne ut hva som har skjedd, sier Falch. Hun forteller om tøffe dager i frisørsalongen der Agnes jobbet. - Berører oss alle Søndag gikk flere av kollegene ut og spiste sammen, for å forsøke å tenke på noe annet og gjøre noe hyggelig oppe i det vonde. - Folk er ganske slitne, for dette berører oss alle. Alle går og håper at hun skal komme tilbake, så hvis det er henne, så kan vi i alle fall slippe det. Dette er unge folk som ikke er vant til å takle at livet kan være så brutalt, sier Falch. Siri Bjørnevoll, avdelingsleder for salongen der Agnes jobbet, var en av som var med på samlingen for kollegene søndag. - Et sjokk - Vi merket at hun manglet, for hun skulle jo egentlig vært med oss. Vi satt og snakket om saken og om jobben. Vi må jo prøve så godt vi kan midt oppi alt dette, sier Bjørnevoll. - Hvordan reagerte du da meldingen om politiets funn kom? - Det var et sjokk, og ganske vanskelig, sier hun. I likhet med Falch håper Bjørnevoll på én måte at det er Agnes som nå er funnet. - Jeg håper for guds skyld at det ikke er henne, for vi ønsker jo at hun skal komme tilbake. Men på en annen måte håper jeg det, så vi kan få svar på alle spørsmål. Det er veldig mange hull, sier hun. Nære kolleger Jeanette Aske er en av dem som tidligere har jobbet sammen med den savnede kvinnen. Men etter at Agnes skiftet arbeidsplass for siste gang var det såpass stor avstand mellom salongene at det kun ble noen meldinger mellom dem innimellom. - Vi var veldig nære på jobben, så jeg hadde veldig lyst til å invitere henne hjem også, men det ble aldri noe av. Da hun begynte i ny salong i nærheten så kom hun ned hele tiden og traff meg i pausene, sier Aske. - Uvirkelig Hun forteller at hun har fulgt nøye med på utviklingen i saken. - Først ble jeg bare kvalmende dårlig og visste ikke hva jeg skulle tenke. Og når det kom frem at ektemannen var siktet, tenkte jeg at jeg ikke skal dømme noen før det er bevist noe. Jeg kjenner ham som en snill mann som var innom salongen flere ganger om dagen da jeg jobbet sammen med Agnes, sier Aske. Hun vet ikke helt hva hun skal tenke om politiets funn i Dørvika. - Jeg får bare vondt i magen. Det er så uvirkelig, sier hun.
Agnes Elisabeth Müller sin sjef, Sissel Vikse Falch, håper at funnet politiet nå har gjort i Dørvika er den savnede kvinnen.